**Bernhard Joachim Hagen** (1720–1787) var en tysk komponist, fiolinist og luttenist.

Biografi
--------

Lite er kjent om Hagens yngre år, men han kom åpenbart fra en musikalsk familie. Broren, Peter Albrecht (van) Hagen (1714–1777), studerte fiolin hos Francesco Geminiani, lærte lutt- og orgelspill, og var organist i Rotterdam.

Bernhard Joachim Hagen må ha lært lutt- og fiolinspill allerede i ung alder, for allerede i 1737 var han assistent for fiolinvirtuosen og kapellmesteren i Bayreuth, Johann Pfeiffer. Senere ble han offisielt ansatt som fiolinist ved hoffet. Posten ved hoffet i Bayreuth, og fra 1769 også ved hoffet i Ansbach, beholdt han livet ut. Adam Falckenhagen og Charles Durant, som Wilhelmine von Bayreuth også ansatte ved hoffet i Bayreuth, kan ha undervist Hagen i videregående luttspill.

Hagen giftet seg i 1745 med *Anna Fikentscher*, født 22. mai 1789 i Ansbach. I årene 1760 og 1761 var han hos sin bror i Rotterdam og gav der fem konserter mellom november og mars.

Virke
-----

Selv om Hagen var ansatt som fiolinist ved hoffet i Bayreuth, var hans luttspill og komposisjoner for lutt viden kjent og beundret. Han ble regnet som den mest betydelige lutt-komponist i tiden etter Weiss, i enhver henseende like viktig som sine lærere Falckenhagen og Durant. Per Kjetil Farstad beskriver hans førklassisistiske galante stil som preget av den kommende «følsomme stilen» og den begynnede *Sturm-und-Drang*-perioden.

Takket være markgrevinne Wilhelmines innsats fikk luttmusikken en aller siste blomstringstid før gjenoppdagelsen på 1900-tallet. Våre dagers instrumentalister, som Farstad og Barto, ser Hagens musikk som en stor berikelse for lutt-litteraturen: hans luttstykker holder en høy kvalitet og stilen hans er «ekstrovert og virtuos, søt og elegant». Utøvere som ønsker å spille hans verk må ha et godt instrument til rådighet og besitte en stor grad av teknisk dyktighet

Komposisjoner
-------------

Samtlige 33 kjente komposisjoner av Bernhard Joachim Hagen ligger i Staats- und Stadtbibliothek Augsburg som store tabulaturmanuskripter i *Faszikel III Tonkunst*:

* 12 sonater for solo lutt
* 6 trioer for lutt, fiolin og cello
* 2 luttkonserter
* 1 duo for to lutter
* 1 duo for lutt og fiolin
* Tallrike luttarrangementer med komposisjoner av Geminiani, Locatelli, Arne og andre.

Joachim Domning har publisert faksimile-utgaver av *Solowerke und Duo c-moll* (1983) og *Kammermusik* (1984) som foreligger i to bind utgitt av Joachim Trekel Musikverlag, Hamburg.

Barokkluttenisten Robert Barto har spilt inn noen CD-er, blant annet:

* *Joachim Bernhard Hagen, Solo Works for Lute: Five Sonatas, Locatelli Variations* (Naxos 8.554200)
* *Bernhard Joachim Hagen, Sonate à Liuto solo* (Symphonia Sy98164)

Noen verk som er oppført i Breitkopf-katalogen for 1769, regnes som tapt.

Referanser
----------

1. ↑   Gemeinsame Normdatei, GND-ID 103839771, besøkt 15. oktober 2015[Hentet fra Wikidata]
2. ↑   Autorités BnF, data.bnf.fr, besøkt 10. oktober 2015[Hentet fra Wikidata]
3. ↑   NUKAT, NUKAT autoritetspost n2016142945[Hentet fra Wikidata]
4. ↑   Musicalics, Musicalics komponist-ID 89891, besøkt 9. oktober 2017[Hentet fra Wikidata]
5. ↑   Autorités BnF, oppført som Joachim Bernhard Hagen, BNF-ID 13797860d[Hentet fra Wikidata]
6. ↑   Social Networks and Archival Context, SNAC Ark-ID w69g6sjd, besøkt 9. oktober 2017[Hentet fra Wikidata]

Litteratur
----------

* Ernst Ludwig Gerber: *Historisch-biographisches Lexicon der Tonkünstler. Teil 1.* 1790
* Rainer Trübsbach: *Geschichte der Stadt Bayreuth*, Druckhaus Bayreuth, 1993, ISBN = 978-3-922808-35-0, 464 sider
* Robert Barto: *Bernhard Joachim Hagen, Sonate à Liuto solo* hefte til CD, 1999
* Per Kjetil Farstad: *Bernhard Joachim Hagen (1720–87): Some New Biographical Information*. I: *The Lute. Journal of the Lute Society*. Nr 40, 2000, s. 1–11.

Eksterne lenker
---------------

* (de) Verk av og om Bernhard Joachim Hagen i katalogen til det tyske nasjonalbiblioteket
* (de) Om B. J. Hagen i: «Wer ist wer in Bayreuth?»
* (de) Joachim Domning om Bernhard Joachim Hagen
* (de) Livsløp på Klassika - den tyskspråklige siden om klassisk musikk

|  |  |
| --- | --- |
| Oppslagsverk/autoritetsdata | Prabook **·** Deutsche Biographie **·** VIAF **·** GND **·** LCCN **·** ISNI **·** BNF **·** BNF **·** BNF (data) **·** BNF (data) **·** SUDOC **·** NKC **·** MusicBrainz **·** Discogs
 |

Portal: Tyskland